Γνωμοδότηση της Οικονομικής και κοινωνικής Επιτροπής για την "Πρόταση κανονισμού του Συμβουλίου για την τροποποίηση του κανονισμού (ΕΚ) αριθ. 1255/1999 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων"

(2000/C 168/05)

Στις 24 Ιανουαρίου 2000, και σύμφωνα με το άρθρο 37 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα γεωργίας, ανάπτυξης της υπαίθρου και περιβάλλοντος, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότηση του στις 19 Απριλίου 2000 με βάση εισηγητική έκθεση του κ. Kienle.

Κατά την 372η σύνοδο ολομέλειας (συνεδρίαση της 27ης Απριλίου 2000), η Οικονομική και Κοινωνική Επιτροπή υιοθέτησε με ψήφους 78 υπέρ, 2 κατά και 3 αποχές την ακόλουθη γνωμοδότηση.

1. Εισαγωγή

1.1. Εδώ και 16 χρόνια, παρέχεται κοινοτική ενίσχυση με σκοπό την ενθάρρυνση της κατανάλωσης γάλακτος από τα παιδιά και τους εφήβους. Κάθε μαθητής που απολαύει της εν λόγω ρύθμισης λαμβάνει ημερησίως ένα τέταρτο του λίτρου επιδοτούμενο γάλα. Η επιδότηση αυτή έχει κοστίσει μέχρι στιγμής στην Κοινότητα 96 εκατ. ευρώ ετησίως.

1.2. Η Ευρωπαϊκή Επιτροπή, στο πλαίσιο της εν λόγω πρότασης, αναθεωρεί την αρχική της πρόθεση να παύσει την κοινοτική ενίσχυση στο πρόγραμμα διανομής γάλακτος στα σχολεία. Ωστόσο, επιθυμεί τη μείωση της κοινοτικής βοήθειας και τη συνέχεια του προγράμματος με συμμετοχή σε ποσοστό 50 % της Ένωσης και 50 % των κρατών μελών. Κατ' αυτόν τον τρόπο η χρηματοδοτική συνεισφορά της ΕΕ αναμένεται να περιοριστεί σε 48 εκατ. ευρώ.

2. Παρατηρήσεις

2.1. Η ΟΚΕ θεωρεί ότι το πρόγραμμα διανομής γάλακτος στα σχολεία, περισσότερο από την αύξηση των πωλήσεων, αποσκοπεί κυρίως στην υλοποίηση στόχων που αφορούν την πολιτική στον τομέα της υγείας, της διατροφής καθώς και την κοινωνική πολιτική, ιδιαιτέρως τη στιγμή που η συνολική ποσότητα που καλύπτεται από το πρόγραμμα δεν αντιπροσωπεύει παρά μόνο το 0,3 % του συνόλου των παραδόσεων στα γαλακτοκομεία.

2.2. Η παύση του προγράμματος θα οδηγούσε ασφαλώς στη μείωση των διαθέσιμων ποσοτήτων γάλακτος στα σχολεία και, επομένως, στη μειωμένη κατανάλωση γάλακτος σε αυτά. Κάτι τέτοιο θα απέβαινε εις βάρος των παιδιών και των εφήβων. Κατά συνέπεια, η ΟΚΕ επισημαίνει ότι δυστυχώς πολλά παιδιά πηγαίνουν στο σχολείο χωρίς να έχουν καταναλώσει κάποιου είδους πρόγευμα. Για πολλούς μαθητές το σχολικό γάλα είναι και το μόνο γάλα που καταναλώνουν.

2.3. Η ΟΚΕ επικροτεί κατά βάση το γεγονός ότι το Συμβούλιο των Υπουργών Γεωργίας υποστήριξε με σθένος τη συνέχεια του προγράμματος διανομής γάλακτος στα σχολεία, γεγονός που επέτρεψε στην Επιτροπή να αναθεωρήσει την αρχική της πρόθεση να καταργήσει την κοινοτική ενίσχυση.

2.4. Η ΟΚΕ τονίζει την εξαιρετική σημασία που έχει η ισορροπημένη διατροφή κατά την παιδική και τη σχολική ηλικία. Το γάλα είναι ένα από τα πολυτιμότερα μέσα διατροφής και θα πρέπει να παρουσιασθεί με ελκυστικό τρόπο στα παιδιά και τους μαθητές με τη χρήση όλων των σύγχρονων μεθόδων διανομής και μάρκετινγκ. Ακόμη, η ΟΚΕ θεωρεί ότι είναι απαραίτητο να συνεχιστεί η διάθεση επιδοτούμενου γάλακτος στα παιδιά και τους εφήβους σε ολόκληρη της Ευρωπαϊκή Ένωση.

2.5. Ωστόσο, διακατέχεται από το φόβο ότι η υλοποίηση της πρότασης της Επιτροπής θα οδηγήσει στη διακοπή της χορήγησης σχολικού γάλακτος σε πολλά κράτη μέλη και ζητεί να εξευρεθεί λύση, η οποία να διασφαλίζει την συνέχεια του προγράμματος χορήγησης σχολικού γάλακτος. Η πολιτική διαφωνία επί της αρχής της συγχρηματοδότησης δεν πρέπει σε καμία περίπτωση αποβεί σε βάρος των παιδιών.

Βρυξέλλες, 27 Απριλίου 2000.

Η Πρόεδρος

της Οικονομικής και Κοινωνικής Επιτροπής

Beatrice Rangoni Machiavelli